

|  |  |  |
| --- | --- | --- |
|  | **СТОЛИЧНА ОБЩИНА** |  |

*София 1000, ул. „Московска” № 33; тел. 9377261;* [*www.sofia.bg*](http://www.sofia.bg)

ДО

Г-Н ТОМА БЕЛЕВ

ОБЩИНСКИ СЪВЕТНИК

СТОЛИЧЕН ОБЩИНСКИ СЪВЕТ

ЧРЕЗ Г-Н ЕЛЕН ГЕРДЖИКОВ

ПРЕДСЕДАТЕЛ НА СТОЛИЧЕН

ОБЩИНСКИ СЪВЕТ

Относно: *Питане с рег. № СОА21-ВК66-2027/01.03.2021 г.*

**Уважаеми г-н Белев,**

В отговор на поставените в питането въпроси Ви предоставям информация от направление „Финанси и здравеопазване“:

От дирекция „Общински приходи“ се администрират и събират два вида такси, а именно: такса за битови отпадъци (ТБО) по чл. 18 от НОАМТЦУПСО и такса за притежаване на куче (ТПК) по чл. 78 от НОАМТЦУПСО. Събраните суми от такса за битови отпадъци като процентно съотношение от годишния облог са както следва:

* за 2016 г. към 2021 г. е 89.47 % от годишния облог;
* за 2017 г. към 2021 г. е 86.98 % от годишния облог;
* за 2018 г. към 2021 г. е 83.70 % от годишния облог;
* за 2019 г. към 2021 г. е 80.12 % от годишния облог;
* за 2020 г. към 2021 г. е 72.05 % от годишния облог.

От такса за притежаване на куче са както следва:

* за 2016 г. към 2021 г. е 84.82 % от годишния облог;
* за 2017 г. към 2021 г. е 82.64 % от годишния облог;
* за 2018 г. към 2021 г. е 90.82 % от годишния облог;
* за 2019 г. към 2021 г. е 87.66 % от годишния облог;
* за 2020 г. към 2021 г. е 62.56 % от годишния облог.

Сумите, събрани за такса за битови отпадъци и такса за притежаване на куче за останалите години, са както следва:

|  |  |  |  |  |
| --- | --- | --- | --- | --- |
| **ГОДИНА** | **ВИД ТАКСА** | **ГЛАВНИЦА** | **ЛИХВИ** | **ОБЩО** |
| 2018 | ТБО | 164 318 988 | 770 850 | 165 089 838 |
| 2019 | ТБО | 174 741 322 | 1 191 308 | 175 932 630 |
| 2018 | ТПК | 105 147 | 1 579 | 106 727 |
| 2019 | ТПК | 108 546 | 1 626 | 110 072 |

Сумите, събрани за различните видове предоставени административни услуги от дирекция „Общински приходи“ **по електронен път** постъпват под един и същ код, поради което не могат да бъдат разделени по отделни видове. Събраните суми са както следва:

|  |  |
| --- | --- |
| **ГОДИНА** | **ПРИХОД** |
| 2018 | 182 795.33 лева |
| 2019 | 177 713.60 лева |
| 2020 | 157 677.35 лева |

Справка за сумите, събрани за различните видове предоставени административни услуги от дирекция „Общински приходи“ представям на Вашето внимание в Приложение № 1.

На снование чл. 9 от Закона за местните данъци и такси (ЗМДТ), с Решение № 894 по Протокол № 93 от 23.11.2006г., Столичен общински съвет прие Наредбата за определяне и администриране на местни такси и цени на услуги, предоставяни от Столична община /НОАМТЦУПСО/. В НОАМТЦУПСО са включени различни такси и цени на услуги, респ. права, предоставяни от структурните звена на Столична община (в т.ч. районни администрации, дирекции, общински предприятия, общински културни институти и др.). Всяко структурно звено на Столична община се отличава със собствена специфика на дейността, която познава детайлно. По тази причина, в чл.16, ал.2 и ал.3 от НОАМТЦУПСО е предвидено, мотивирани предложения за въвеждане на нови услуги със съответния нов размер на такса, респ. цена на услуга, както и мотивирани предложения за изменения в размера на вече действащи такси, респ. цени, да се правят от съответните структурни звена на Столична община, за предоставяните от тях услуги. При изготвяне на предложенията, същите се съобразяват с изискванията на чл.7 и чл.8 от ЗМДТ и чл.5 и чл.6 от НОАМТЦУПСО.

НОАМТЦУПСО предвижда всяко предложение да бъде изготвено въз основа на анализ, който да съдържа: оценка на потребностите от предоставяните услуги и въвеждане на нови такива; оценка доколко установените с НОАМТЦУПСО такси и цени на услуги отразяват измененията в разходите по предоставянето им или пазарните цени; препоръки за подобряване на администрирането и събираемостта на таксите.

Разпоредбата на чл.17 от НОАМТЦУПСО предвижда предложенията за промени в наредбата да се извъшват чрез дирекция „Икономика и търговска дейност”, която оказва съдействие за оформяне на конкретните текстове от проектите на решения, респ. в подготовката на докладите до Столичен общински съвет.

Размерите на таксите и цените на услугите са в съответствие с изискванията на ЗМДТ и НОАМТЦУПСО – чл.7, чл.8, чл.115а от ЗМДТ и чл.5, чл.6 и чл.7 от НОАМТЦУПСО. Цитираните нормативни актове предвиждат възможност, размерът на таксите да не възстановява пълните разходи на общината по предоставянето на определена услуга, когато общинският съвет реши, че това се налага за защита на обществения интерес (чл.8, ал.3 от ЗМДТ; чл.7, ал.1 от НОАМТЦУПСО). Волята на общинския съвет се обективира чрез приемане на НОАМТЦУПСО, респ. изменение и допълнение на същата.

НОАМТЦУПСО е приета в съответствие на нормативни актове от по-висок ранг и основно на ЗМДТ, в предвидената от закона форма и при спазване на материалния закон и процесуалните правила, което е потвърдено и с актове на съда (АССГ, ВАС).

НОАМТЦУПСО е номативен акт, който непрекъснато се актуализира по предложения на структурните звена на Столична община, на общински съветници, като част от измененията са в резултат на настъпили промени в националното законодателство. Предложенията за промени се правят на база на периодични прегледи на действащата нормативна уредба и регламентираните с нея видове такси, събирани от местната администрация, както и на предлаганите услуги от Столична община и възможностите за предоставяне на нови такива. За периода след приемането й, НОАМТЦУПСО е изменяна и допълвана многократно, като по този начин са въведени и се предоставят в Столична община над 200 броя нови услуги, като в това число не са включени измененията на вече действащи такива, наложили се по различни причини.

С актуализиране на нормативната уредба в областта на местните такси и цени на услуги се постига една от основните цели на Столична община, а именно - разширяване обхвата на предоставяните услуги, по-пълно и качествено обслужване на лицата, повишаване на удовлетвореността на потребителите на услугите. В тази връзка, актуализирането на НОАМТЦУПСО е необходимо да продължи и в бъдеще.

Оценка на въздействие на нормативен акт се извършва, когато това е предвидено в Закона за нормативните актове (ЗНА) – (чл.19, ал.1 от ЗНА). Разпоредбата на чл.20, ал.2 от ЗНА установява задължение за извършване на предварителна оценка на въздействие, която да предхожда изработването на всеки проект на закон, кодекс и подзаконов нормативен акт на МС. Видно от цитираната разпоредба, законодателят е изключил от приложното поле наредбите, приемани от общинските съвети. По аналогичен начин е уреден въпросът и с последващата оценка на въздействие (чл.22, ал.1 от ЗНА).

Въпреки липсата на законово задължение за общинските наредби да се извършва предварителна оценка на въздействие, след приемане от Столичен общински съвет на Наредбата за провеждане на обществени консултации на територията на Столична община (Решение № 442 по Протокол № 37 от 20.07.2017 г., в сила от 15.09.2017 г.), проектите за изменение и допълнение на НОАМТЦУПСО се придружават от частична предварителна оценка на въздействие, която се публикува за обществени консултации, заедно с проекта на решение, доклада и мотивите към него.

Една от основните цели на Столична община е разширяване обхвата на предоставяните услуги, по-пълно и качествено обслужване на лицата, повишаване на удовлетвореността на потребителите на услугите. В този смисъл, актуализирането на нормативната уредба в областта на местните такси и цени на услуги е процес, който следва да продължи.

Приложение:



**С УВАЖЕНИЕ,**

